מכבי יבנה

היסטוריה

הקבוצה הוקמה באוקטובר 1962 ונקראה בתחילה מכבי כפר יבנה, ובהמשך שונה שמה למכבי יבנה.
בשנת 1971 עלתה הקבוצה לראשונה מליגה ג' לליגה ב', לאחר שניצחה 0-1 את בית"ר קטמונים באצטדיון ימק"א במשחק המכריע.
בשנת 1974 נהרג בתאונת דרכים מנהל הקבוצה מימיה הראשונים - צבי חדד. כאות הוקרה על פועלו הוסף שמו הפרטי לשם הקבוצה, ומאמצע שנות ה-70 נקראת הקבוצה מכבי "צבי" יבנה.
במאי 1976 העפילה הקבוצה לראשונה לליגה א' לאחר ניצחון בתוצאה 4-0 על הפועל שיכון המזרח. גדול חלוציה בכל הזמנים - קוקו עמר, הבקיע צמד. בשנת 1980 עלתה הקבוצה לליגה הארצית. בשנים אלה הצטרף לקבוצה ציון יעקב (פוגל) אשר הגיע אליה מהפועל כפר סבא. פוגל הפך לכוכבה הגדול של הקבוצה בשנות ה-80, והוא אחד מגדולי השחקנים במועדון בכל הזמנים.
בשנת 1982 העפילה הקבוצה לראשונה בתולדותיה לליגה הלאומית (הליגה הבכירה דאז). הקבוצה שיחקה בליגה הלאומית במשך 5 עונות, ומיקומה הגבוה ביותר היה המקום העשירי אליו הגיעה פעמיים - בשנים 1983 ו-1985. ב-1985 זכתה הקבוצה בגביע הטוטו, בשנתו הראשונה לקיומו של המפעל. זהו התואר היחיד של המועדון עד היום.
בשנת 1987 ירדה הקבוצה לליגת המשנה. בליגת המשנה כשלה הקבוצה פעמיים במחזור הסיום להעפיל חזרה לליגה הבכירה. הפעם הראשונה הייתה בשנת 1989 בה הפסידה להפועל רמת גן, ובפעם השנייה בעונה שאחרי, בשנת 1990, בה הפסידה את העלייה להפועל תל אביב.
בשנת 1991 הצליחה הקבוצה לחזור לליגה הלאומית מהמקום השני, אך לאחר עונה נשרה לליגת המשנה. בסוף שנות ה-90 החלה הקבוצה להתדרדר במורד הליגות. בשנת 2001 הצליחה הקבוצה לחזור לליגה הארצית, הליגה השלישית דאז, אך ירדה חזרה לליגה א' כעבור עונה אחת.
בשנת 2012 סיימה יבנה במקום הראשון בליגה א' דרום, והעפילה לליגה הלאומית לאחר שגברה בפלייאוף העלייה על הפועל אסי גלבוע שסיימה במקום הראשון במחוז צפון, ובכך חזרה לליגת המשנה אחרי 14 שנות היעדרות. את עונת 2012/2013 סיימה הקבוצה במקום התשיעי (הראשון בפלייאוף התחתון), ולמיקום זהה הגיעה גם בעונה שלאחר מכן.
לקראת עונת 2014/2015 צירפה הקבוצה לשורותיה שחקנים רבים ששיחקו בעבר בליגת העל, וביניהם דוד רביבו, ליאור ז'אן וניבאלדו. את העונה סיימה הקבוצה במקום השמיני בפלייאוף העליון. ב-13 במאי 2016 נשרה הקבוצה לליגה א' אחרי 4 עונות בליגה הלאומית.
בשנים האחרונות מנוהלת הקבוצה על ידי מנהלת ספורט עירונית בתמיכתה של עיריית יבנה. בחודש יוני 2019 מונה עידן בר-און לתפקיד מאמן הקבוצה אך לאחר המחזור השני עבר להפועל עפולה מהליגה הלאומית ובמקומו המשיך כמאמן זמני עוזר המאמן יוגב בן סימון. ב-23 באוקטובר מונה רפי כהן כמאמן הקבוצה.

סמל הקבוצה

בתחילה, עם הקמת המועדון, היה סמל הקבוצה סמל אגודת "מכבי" עם הכיתוב יבנה מתחתיו בלבד.
בסוף שנות השבעים של המאה העשרים, הוסף לכיתוב השם "צבי", על שם צבי חדד ממקימי המועדון והדמויות הבולטות בו, שנהרג בתאונת דרכים בנובמבר 1974. הכיתוב "צבי יבנה" מתחת לסמל עוצב כך שיתעקל בצורה מעגלית מתחת לסמל אגודת מכבי.
ב-23 במאי 2013 שונה סמל הקבוצה, ביוזמת מנהלת הספורט העירונית ומזכיר המועדון, לסמל מודרני וייחודי למועדון המשלב בתוכו את צבעי המועדון, שנת הקמתו ושם הקבוצה באנגלית. בהכנת הסמל החדש, הושם דגש גם על עברה של הקבוצה והסמל החדש שוזר בתוכו גם את סמלה הקודם של הקבוצה.

אצטדיון עירוני

הקבוצה משחקת באצטדיון העירוני ביבנה המכיל 2,500 מקומות (2,000 מקומות ביציע המערבי ו-500 מקומות ביציע הדרומי). האצטדיון הוקם בשנות ה-70 של המאה ה-20 והוא ממוקם במרכז העיר בסמוך לשכונת נווה אילן ולהיכל התרבות העירוני. לאחר העפלת הקבוצה לליגה הלאומית האצטדיון שופץ ביוזמת עיריית יבנה, הוקם מתחם אח"מים, הותקנו עמודי תאורה, מערך מצלמות לשימוש המשטרה, הסדרת כניסות חדשות לאצטדיון, קופות, מזנון, תאי שירותים, חדרי הלבשה ומנוחה לשחקנים ולשופטים. בשנים 2012-2015 שיחקה הקבוצה באצטדיון עירוני נס ציונה מאחר שהאצטדיון ביבנה טרם אושר למשחקים בליגה הלאומית לפי תקן ההתאחדות לכדורגל. משחק הבכורה הביתי בליגה הלאומית נערך ב-5 באוקטובר 2015 מול מכבי אחי נצרת והסתיים בתוצאה 0-1 ליבנה משער של דוד רביבו לעיני 2,000 צופים. בשנת 2015 החליטה עיריית יבנה החליטה לקרוא לאצטדיון העירוני על שם שוער העבר של הקבוצה, יעקב (ג'קי) לוי. ב-21 בפברואר 2018 חנכה הקבוצה את אצטדיון טוטו יבנה ע"ש ג'קי לוי, בטקס שכלל משחק נגד הפועל באר שבע שניצחה 1:4.

מגרש אימונים

מסורתית לאורך השנים הקבוצה מתאמנת לרוב באצטדיון העירוני. לפני כשנתיים שופץ מגרש האימונים הנמצא ביציאה המזרחית של העיר לכיוון העיר רחובות בסכום של כשני מיליון שקלים. המגרש נקרא על-שמו של יוסי שטרן (קצל'ה) אשר היה בעבר שחקן בשלוש קבוצות ביבנה- מכבי, בית"ר והפועל והלך לעולמו בשנת 2017. במסגרת השיפוץ בוצע שזרוע לכר הדשא והרחבתו, הוקמה סככה לטריבונה (יציע של כ-300 איש), הובאו מבנים יבילים חדשים המשמשים כחדרי הלבשה ומשרדים והותקנה מערכת תאורה. קבוצות הבוגרים נוהגת לערוך במגרש זה אימונים לסרוגין. במגרש אימונים זה מתאמנות כל קבוצות הנוער והילדים של המועדון.